NARIADENIE KOMISIE (ES) č. 1321/2007
z 12. novembra 2007,
ktorým sa stanovujú vykonávacie pravidlá šírenia informácií zainteresovaným stranám o udalostiach v civilnom letectve podľa smernice Európskeho parlamentu a Rady 2003/42/ES
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2003/42/ES z 13. júna 2003 o hlásení udalostí v civilnom letectve (1), a najmä na jej článok 6 ods. 4,
keďže:
(1)
Smernica 2003/42/ES vyžaduje, aby boli zriadené vnútroštátne systémy hlásenia udalostí s cieľom zabezpečiť hlásenie, zber, hodnotenie, spracovanie a uchovávanie príslušných informácií o leteckej bezpečnosti v národných databázach.
(2)
Členské štáty sa podieľajú na výmene relevantných informácií o bezpečnosti a Komisia by mala uľahčiť výmenu takýchto informácií s jediným cieľom prevencie nehôd a incidentov v letectve, s vylúčením následného zisťovania viny alebo zodpovednosti, ako aj referenčného porovnávania bezpečnostnej výkonnosti.
(3)
Na prenos informácií by sa mala použiť moderná technológia, ktorá súčasne zabezpečuje ochranu celej databázy.
(4)
Najefektívnejším spôsobom zabezpečenia výmeny veľkého množstva informácií medzi všetkými členskými štátmi je vytvorenie centrálneho registra dopĺňaného z národných databáz a prístupného pre členské štáty.
(5)
S cieľom zohľadniť špecifickosti každého vnútroštátneho mechanizmu zriadeného v súlade s článkom 5 ods. 1 smernice 2003/42/ES by sa mali podrobnosti aktualizovaných informácií dodávaných členskými štátmi stanoviť prostredníctvom technického protokolu, na ktorom sa dohodne Komisia a každý členský štát.
(6)
Všetky informácie uchovávané v národnej databáze by sa mali uchovávať aj v centrálnom registri, aby sa mohli vykonávať postupy zabezpečenia kvality a aby nedochádzalo k dvojitému ohlasovaniu udalostí členskými štátmi.
(7)
Právo na prístup k vymieňaným informáciám by mal pri správnom uplatňovaní článku 7 ods. 1 smernice 2003/42/ES dostať každý subjekt poverený bezpečnostným dozorom v civilnom letectve alebo vyšetrovaním nehôd a incidentov v civilnom letectve v rámci Spoločenstva.
(8)
V súlade s článkom 5 ods. 3 smernice 2003/42/ES by sa mali v databázach uchovávať aj informácie vyplývajúce z nehôd a závažných incidentov vyšetrovaných v súlade so smernicou Rady 94/56/ES (2). Počas prebiehajúceho vyšetrovania by však do databáz mali byť uložené iba základné vecné údaje, pričom úplné informácie o týchto nehodách a závažných incidentoch sa uložia až po ukončení vyšetrovania.
(9)
Komisia by mala prekontrolovať relevantnosť vymieňaných informácií o bezpečnosti dva roky po nadobudnutí účinnosti tohto nariadenia.
(10)
Opatrenia ustanovené týmto nariadením sú v súlade so stanoviskom Výboru pre leteckú bezpečnosť zriadeného článkom 12 nariadenia Rady (EHS) č. 3922/91 zo 16. decembra 1991 o harmonizácii technických požiadaviek a správnych postupov v oblasti civilného letectva (3),
PRIJALA TOTO NARIADENIE:
Článok 1
Predmet úpravy
V súlade s článkom 6 ods. 1 smernice 2003/42/ES toto nariadenie stanovuje opatrenia týkajúce sa začlenenia do centrálneho registra relevantných informácií o bezpečnosti vymieňaných medzi členskými štátmi.
Článok 2
Centrálny register
1. V súlade s článkom 6 ods. 1 smernice 2003/42/ES Komisia zriadi a bude spravovať centrálny register na uchovávanie všetkých informácií prijatých od členských štátov.
2. Každý členský štát sa s Komisiou dohodne na technických protokoloch na aktualizáciu centrálneho registra presunutím všetkých relevantných informácií o bezpečnosti uchovávaných v národných databázach uvedených v článku 5 ods. 2 a 3 smernice 2003/42/ES. Týmto sa zabezpečí, aby sa všetky relevantné informácie o bezpečnosti uchovávané v národných databázach začlenili do centrálneho registra.
3. V súlade s článkom 7 ods. 1 smernice 2003/42/ES má každý subjekt poverený bezpečnostným dozorom v civilnom letectve alebo vyšetrovaním nehôd a incidentov v civilnom letectve v rámci Spoločenstva online prístup ku všetkým informáciám, ktoré sú v centrálnom registri, okrem informácií, ktoré na základe správy o udalosti priamo identifikujú operátora alebo lietadlo.
4. Informácie, ktoré môžu zostať dôverné, sú meno, označenie, volací znak alebo číslo letu operátora a registračná značka alebo sériové/konštrukčné číslo lietadla.
V prípadoch, keď sa takéto informácie považujú za potrebné na analýzu bezpečnosti, vyžiada sa oprávnenie od členského štátu, ktorý poskytol informácie.
Článok 3
Informácie súvisiace s vyšetrovaniami
Základné vecné údaje o nehodách a závažných incidentoch sa počas prebiehajúceho vyšetrovania presunú do centrálneho registra. Po ukončení vyšetrovania sa doplnia všetky informácie vrátane zhrnutia záverečnej správy z vyšetrovania v anglickom jazyku, ak je k dispozícii.
Článok 4
Preskúmanie
Komisia preskúma relevantnosť uchovávaných a vymieňaných informácií o bezpečnosti dva roky po nadobudnutí účinnosti tohto nariadenia.
Článok 5
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. novembra 2007